Prinsesse Dianas bror om sin barndom: – Ble banket opp og seksuelt misbrukt som barn
Prinsesse Dianas bror åpner opp om at han ble seksuelt misbrukt og utsatt for vold som barn, både da han ble sendt på kostskole og i sitt eget hjem.  Fra Charles Spencer var åtte til 11 år, gikk han på kostskolen Maidwell School. Til foreldrene ble skolen presentert som et paradis for gutter. Men når familien leverte elevene på skolen og dro, ble stedet til et helvete, skriver The Guardian.  I den kommende boken «A Very Private School» forteller Spencer at lærerne mobbet og slo sårbare gutter med stokk eller insisterte på «spesielle» naken-svømmetimer.  Han skriver at juling var en del av hverdagen. Hver kveld etter at teen var servert, ble yngre gutter som hadde brutt små regler, sendt til rektors kontor. Der måtte de dra ned buksene sine og bli slått med en stokk.  Spencer sa at han og andre elever ble overfalt inne på sovesalen om natten av en kvinnelig ansatt, skriver BBC. I tillegg anklager han skolens rektor, John Porch, for å ha gitt ham brutal juling. Han hevder rektoren fikk seksuell nytelse av volden.  Overgrepene på Maidwell School skal aldri ha blitt snakket om til noen. Ifølge Spencer var en av de største uskrevne reglene på skolen å «ikke fortelle historier».  Å reflektere over hendelsene som skjedde på Maidwell School, beskriver Spencer som et helvete, ifølge BBC.  Passe på barn og fremme velferd I en uttalelse beklager Maidwell School at Spencer og vennene hans hadde disse opplevelsene, gjengitt av BBC.  «Det er vanskelig å lese hva som har skjedd, som dessverre noen ganger ble antatt å være normalt og akseptabelt på den tiden», heter det i uttalelsen.  Spencers opplevelser fra barndommen har gitt ham en sterk aversjon for kostskoler.  – Jeg ville aldri sendt noen av barna bort. Jeg kunne aldri ha gjort det mot dem, sier han.  Voldelige barnepiker Til BBC forteller Spencer også om hvordan han og søsteren prinsesse Diana flere ganger som små barn ble voldelig straffet hjemme av en av barnepikene. Hvis de ble tatt i å gjøre noe dumt, slo hun hodene deres sammen.  – Åpenbart uten min fars viten, men det gjorde vondt, sier Spencer.  Han forteller også om en annen barnepike som ofte passet hans eldre søstre. Hun brukte avføringsmidler for å straffe dem.  – Foreldrene mine forsto ikke hvorfor de konstant var så syke, sier han.  Charles Spencer vil ikke legge skyld på sine foreldre, som ifølge ham selv gjorde det beste de kunne. – Slik som 98 prosent av foreldre gjør. 
Prinsesse Dianas bror, Charles Spencer, forteller om overgrep han opplevde som barn på Maidwell School.  Han beskriver at barna ble mobbet, slått og utsatt for seksuelle overgrep av lærere og ansatte. Spencer hevder også at han og søsteren ble utsatt for vold hjemme av barnepiker.